ไฟแนนเชียลไดเจสต์
บริษัท ยูนิเวอร์แซล แอดซอร์บเบ้นท์ แอนด์ เคมิคัลส์ (UAC) ได้เปลี่ยนแปลงมูลค่าหุ้นที่ตราไว้ (พาร์)
25 ต.ค. 2555

UAC พาร์ใหม่ 50 สต.มีผล 29 ต.ค.นี้
บริษัท ยูนิเวอร์แซล แอดซอร์บเบ้นท์ แอนด์ เคมิคัลส์ (UAC) ได้เปลี่ยนแปลงมูลค่าหุ้นที่ตราไว้ (พาร์) จากหุ้นละ 1 บาท เป็นหุ้นละ 0.50 บาท มีผลตั้งแต่วันที่ 29 ต.ค. 2555 
MME มีผู้ถือหุ้นใหญ่คนใหม่ 
บริษัท ไมด้าเมดดาลิสท์ เอ็นเธอร์เทนเมนท์ (MME) แจ้งว่า นายสุรพล ตังคะประเสริฐ ได้ซื้อหุ้นของบริษัทเพิ่มขึ้นจาก 3.04% เป็น 12.40% หรือจำนวน 31 ล้านหุ้น เมื่อวันที่ 19 ต.ค. 2555 
BH รักษ์อันดับเครดิต A
บริษัท ทริสเรทติ้ง ประกาศคงอันดับเครดิตองค์กรและหุ้นกู้ไม่มีประกันของ บริษัท โรงพยาบาลบำรุงราษฎร์ (BH) ที่ระดับ “A” ด้วยแนวโน้ม “คงที่” สะท้อนความเป็นหนึ่งในผู้นำธุรกิจโรงพยาบาลเอกชนของไทย ตลอดจนตำแหน่งทางการตลาดที่แข็งแกร่งในธุรกิจการท่องเที่ยวเชิงสุขภาพ และกระแสเงินสดที่มีความสม่ำเสมอ ระหว่าง 2,500-3,000 ล้านบาทต่อปี ในช่วงปี 2555-2559 
อย่างไรก็ตาม จุดแข็งดังกล่าวถูกลดทอนบางส่วนจากการแข่งขันทั้งตลาดในประเทศและต่างประเทศ รวมถึงข้อจำกัดจากการมีโรงพยาบาลหลักเพียงแห่งเดียว ภายใต้ชื่อ “โรงพยาบาลบำรุงราษฎร์ อินเตอร์เนชั่นแนล” ในกรุงเทพฯ ซึ่งสร้างรายได้ประมาณ 95% ของรายได้รวมของบริษัท 
TH ลงทุนบริษัทขยะได้ IRR 15.2%
คณะกรรมการ บริษัท ตงฮั้ว คอมมูนิเคชั่น (TH) มีมติอนุมัติให้ลงทุนเพิ่มใน บริษัท อีสเทอร์น รีนิวเอเบิ้ล เอ็นเนอยี่ (ERE) จาก 57.20% เป็น 75.68% รวมเป็นเงินลงทุนทั้งสิ้น 140 ล้านบาท 
ERE เพิ่มทุนจาก 50 ล้านบาท เป็น 185 ล้านบาท เพื่อให้ได้สัญญาระยะยาวกับเทศบาล หรือ อบต. ในการรับจ้างกำจัดขยะ เพิ่มเติมทำให้มีปริมาณขยะทั้งสิ้น 600 ตันต่อวัน ในระยะเวลา 25 ปี คาดว่าจะสามารถสร้างรายได้ให้กับบริษัท ภายในเวลาไม่เกิน 2 ปี คาดอัตราผลตอบแทนของโครงการ (IRR) อยู่ที่ประมาณ 15.2% และมีระยะเวลาคืนทุนประมาณ 7 ปี
ทริสคงเครดิต IVL ที่ A+
บริษัท ทริสเรทติ้ง ประกาศคงอันดับเครดิตองค์กรและหุ้นกู้ไม่มีประกันของ บริษัท อินโดรามา เวนเจอร์ส (IVL) ที่ระดับ “A+” ด้วยแนวโน้ม “คงที่”